Bedreig ’n brand jou huis? Hier is nuttige wenke | Netwerk24
Deur Gustaf Pienaar 08 Julie 2017 07:33
Een van die huise wat onlangs in die vernietigende veldbrand in Knysna afgebrand het.
Na aanleiding van die onlangse vernietigende brande by Knysna, vertel Jaap van Deventer van Bettysbaai hulle moes al by twee geleenthede hul huis ontruim toe dit daar in hul kontrei gebrand het.
Die vraag is: Wat neem jy saam as jy op die vlug moet slaan?
Jaap se sleepwaentjie staan in sy motorhuis met sy disselboom na buite – gereed vir inpak en aanhaak. In ’n ou skooltas word noodsaaklike dokumente, wat net met groot koste en moeite vervang kan word, gehou.
Die oordragdokument en registrasiedokumente van voertuie;
Huur-, selfoon-, en huurkoopkontrakte;
Die 2001-waardasie van die huis vir KWB-doeleindes;
Voorskrifte vir chroniese en ander medisyne;
Kwalifikasiesertifikate, testamente, geboorte- en huweliksertifikate;
Pensioenkaarte en mediesefondsbesonderhede;
ID-boekies en paspoorte;
Die eksterne hardeskyf van die rekenaar (op datum, natuurlik) en geheuestokkie met al die rekenaardokumente, foto’s en musiek (ook op datum);
Poliskontrakte (as dit nie reeds op die rekenaarrekord is nie);
Afdrukke van die voor- en agterkante van bank- en kredietkaarte; en
’n Handgeskrewe lys van al die wagwoorde, intekenname en PIN-nommers in jou lewe. (Dis met die hand geskryf, want jy wil nooit daardie dokument op jou rekenaar hê nie!)
Hou die artikels hierbo op datum, dan hoef dit nie inderhaas bymekaar geskraap te word nie.
Tweedens kom die boks met chroniese medisyne vir ’n week en ook kritieke akute medikasie vir dinge soos bysteekallergie, angina, ensovoorts.
Komberse en kussings;
Selfone en laaiers;
’n Draradio met batterye;
Warm klere, soos ’n trui en langbroek; en
Noodvoorraadvoedsel vir die volgende 24 uur – vir die gesin en vir troeteldiere en enige onvervangbare artikel wat nie deur versekering gedek word nie, soos ou gesinsfoto’s en waardevolle skilderye.
Plaas gassilinders liefs in die motor/sleepwa om dit van die perseel af weg te kry.
Laastens is daar die belangrike besluite wat vooraf geneem moet word. Dit sluit in:
Elke persoon se spesifieke pligte om te voorkom dat huisgenote in mekaar vashardloop.
Het jy ’n lopende verstandhouding met ’n betroubare bouersvriend sodat jy nie later hoef rond te val wanneer almal bouers soek nie?
Moenie te veel sukkel om artikels wat in elk geval verseker is te probeer saamsleep nie. Dit steel net kosbare tyd.
Baie dankie, Jaap. Welgedaan!
Gustaf Pienaar is ’n niepraktiserende advokaat van Vleesbaai. Hy gee nie persoonlike regsadvies nie, maar beantwoord wel vrae van ’n algemene aard. Stuur e-pos na: c.gustafpienaar@gmail.com.
Meer oor: Gustaf Pienaar | Bettysbaai | Knysna | Versekering | Eiendom | Knysna-Brande | Huisinhoud | Brande | Brandskade
Rampe: Gaan jou versekering nou duurder word?
Wenke vir Spaarmaand #2: Rem jou vervoerkoste